b'\n_START_ARTICLE_\nRegiunea Constan\xc8\x9ba\n_START_PARAGRAPH_\nRegiunea Constan\xc8\x9ba a fost o diviziune administrativ-teritorial\xc4\x83 situat\xc4\x83 \xc3\xaen zona de sud-est a Republicii Populare Rom\xc3\xa2ne, \xc3\xaenfiin\xc8\x9bat\xc4\x83 \xc3\xaen anul 1950, c\xc3\xa2nd au fost desfiin\xc8\x9bate jude\xc8\x9bele (prin Legea nr.5/6 septembrie 1950). Ea a existat p\xc3\xa2n\xc4\x83 \xc3\xaen anul 1960, c\xc3\xa2nd a fost \xc3\xaenfiin\xc8\x9bat\xc4\x83 regiunea Dobrogea.\n_START_SECTION_\nIstoric\n_START_PARAGRAPH_\nRe\xc8\x99edin\xc8\x9ba regiunii era la Constan\xc8\x9ba, iar teritoriul s\xc4\x83u cuprindea ini\xc8\x9bial o suprafa\xc8\x9b\xc4\x83 cu pu\xc8\x9bin mai mare dec\xc3\xa2t cea a actualului jude\xc8\x9b Constan\xc8\x9ba (cuprindea, practic, sudul Dobrogei, nordul acesteia, cu delta Dun\xc4\x83rii \xc8\x99i zona M\xc4\x83cinului f\xc4\x83c\xc3\xa2nd parte din regiunea Gala\xc8\x9bi). Dup\xc4\x83 reorganizarea din 1952 a \xc3\xaencorporat raionul Fete\xc8\x99ti al regiunii desfiin\xc8\x9bate Ialomi\xc8\x9ba. \xc3\x8en 1956, raionul Tulcea trece de la regiunea Gala\xc8\x9bi la regiunea Constan\xc8\x9ba. \xc3\x8en 1960 teritoriul regiunii a fost reorganizat (i s-a ad\xc4\x83ugat raionul M\xc4\x83cin, care apar\xc8\x9binuse p\xc3\xa2n\xc4\x83 atunci de regiunea Gala\xc8\x9bi, iar raionul Fete\xc8\x99ti a fost trecut la regiunea Bucure\xc8\x99ti) \xc8\x99i redenumit " regiunea Dobrogea ".'